Apie šarmą
Tenka girdėti apibūdinimą moteris su šarmu arba šarminga moteris.
Kas gi yra tas šarmas? Iš chemijos pamokų prisimename, kad tai cheminis junginys, lakmuso popierėlį nudažantis mėlynai. Dar šarmu vadinamas pelenų skiedinys, skirtas skalbti ar tręšti. 
Ką visa tai turi bendro su moterimi? Lietuviškai nieko. O štai prancūzai, norėdami pasakyti komplimentą moteriai, kokia ji nuostabi ir žavinga, sako charmante. Angliškai charm irgi įvardijamas žavesys.  
Lietuviškai visai ne šarmas, o patrauklumas, žavesys, kerai. Šarmus palikime chemikams. Pasaulyje vis labiau kelią skinasi šarminė mityba, kurią išpopuliarino dizainerė Victoria Beckham ir Holivudo aktorės Jennifer Aniston bei Gwineth Paltrow. Nors jos ir laikėsi šios dietos, jų vis tiek negalima vadinti šarmingomis. 
Taigi ne šarminga moteris, ne moteris su šarmu, o žavinga, patraukli, kerinti moteris. Beje, taip pat ir patrauklus, žavingas vyras. Galima vartoti ir tarptautinį žodį chãrizma. 

